b'\n_START_ARTICLE_\nLuigi Pirandello\n_START_SECTION_\nLapsuus ja nuoruus\n_START_PARAGRAPH_\nLuigi Pirandello syntyi Agrigenton laitamilla sijaitsevassa kyl\xc3\xa4ss\xc3\xa4, jonka nimi on C\xc3\xa0vasu, (suom. Kaaos). H\xc3\xa4nen is\xc3\xa4ns\xc3\xa4 Stefano oli varakas ja my\xc3\xb6s \xc3\xa4iti Caterina Ricci Gramito oli varakkaasta perheest\xc3\xa4. Vanhemmat olivat Italian yhdistymisen (Il Risorgimento) kannattajia ja is\xc3\xa4 oli ollut Giuseppe Garibaldin joukoissa. Caterina oli is\xc3\xa4n asetoverin sisko. Uuden Italian valtion kehitykseen vanhemmat tosin pettyiv\xc3\xa4t. _NEWLINE_Tuleva kirjailija syntyi kaksi kuukautta etuajassa suuren pinjapuun alle. Is\xc3\xa4 oli saanut koleratartunnan, mutta salasi sen puolisoltaan ja meni muualle sairastamaan. Kun h\xc3\xa4n palasi kotiin huonokuntoisena ja valtavasti laihtuneena, h\xc3\xa4nen vaimonsa j\xc3\xa4rkyttyi niin, ett\xc3\xa4 synnytys k\xc3\xa4ynnistyi. Syntynyt lapsi sai nimen Luigi ja oli perheen kuudesta lapsesta toiseksi vanhin. Kirjailija kirjoitti vanhoilla p\xc3\xa4ivill\xc3\xa4\xc3\xa4n syntym\xc3\xa4st\xc3\xa4\xc3\xa4n ett\xc3\xa4 \xe2\x80\x9d...putosin kuin tulik\xc3\xa4rp\xc3\xa4nen suuren yksin\xc3\xa4isen pinjan juurelle maaseudulla miss\xc3\xa4 kasvoi oliivipuita polttavan sinisen taivaan alle...\xe2\x80\x9d Pinjaa pidettiin n\xc3\xa4ht\xc3\xa4vyyten\xc3\xa4, kunnes se kaadettiin myrskyvaurioiden vuoksi vuonna 1997. _NEWLINE_Poika j\xc3\xa4i pienikokoiseksi ja heiver\xc3\xb6iseksi. H\xc3\xa4n oli ujo ja varhaiskyps\xc3\xa4 ja h\xc3\xa4nell\xc3\xa4 oli erinomainen muisti. Alusta alkaen h\xc3\xa4n tunsi itsens\xc3\xa4 sivustakatsojaksi. Is\xc3\xa4 Stefano ei halunnut panostaa poikansa koulutukseen ja t\xc3\xa4m\xc3\xa4 sai vaatimatonta kotiopetusta. Valtionkouluissa oli is\xc3\xa4n mielest\xc3\xa4 liikaa k\xc3\xb6yhien lapsia ja kirkon yll\xc3\xa4pit\xc3\xa4mi\xc3\xa4 yksityiskouluja h\xc3\xa4n ei voinut ajatellakaan. Is\xc3\xa4 halusi pojastaan kirjanpit\xc3\xa4j\xc3\xa4n yritykseens\xc3\xa4, mutta poika inhosi matematiikkaa. Luigi punoi juonen p\xc3\xa4\xc3\xa4st\xc3\xa4kseen lukemaan rakastamiaan latinaa ja kreikkaa. H\xc3\xa4n kertoi is\xc3\xa4lleen saaneensa matematiikasta hyl\xc3\xa4tyn arvosanan ja tarvitsevansa yksityistunteja. Is\xc3\xa4 my\xc3\xb6nsi rahat, mutta poika osti niill\xc3\xa4 kreikan ja latinan yksityistunteja. Kielten kokeet suoritettuaan h\xc3\xa4n p\xc3\xa4\xc3\xa4si klassiseen lyseoon ja petos paljastui. Raivostunut is\xc3\xa4 tuhosi kotona huonekaluja, mutta antoi pojalleen periksi. Pojan erinomainen koulumenestys oli is\xc3\xa4n ylpeydenaihe._NEWLINE_Pirandello oli jo lapsena kiinnostunut tarinoista ja legendoista ja kirjoitti ensimm\xc3\xa4isen n\xc3\xa4ytelm\xc3\xa4ns\xc3\xa4 12-vuotiaana. Perheen palvelijan Maria Stellan kansanomaiset tarinat ruokkivat Pirandellon mielikuvitusta. Niit\xc3\xa4 h\xc3\xa4n k\xc3\xa4ytti l\xc3\xa4hteen\xc3\xa4 muun muassa novellissa Mizzarron korppi ja n\xc3\xa4ytelm\xc3\xa4ss\xc3\xa4\xc3\xa4n Vaihdokas  H\xc3\xa4n oli jo lapsena intohimoinen lukija ja luki erityisesti runoutta. Lapsuuden tapahtumat tekiv\xc3\xa4t h\xc3\xa4nest\xc3\xa4 katolisen kirkon vastustajan. Pirandello haaveili lapsena merimiespuvusta ja kun viimein sai sen, se oli unelmien t\xc3\xa4yttymys. Ollessaan se yll\xc3\xa4\xc3\xa4n kaupungilla, h\xc3\xa4n n\xc3\xa4ki kerj\xc3\xa4l\xc3\xa4ispojan ja antoi pukunsa t\xc3\xa4lle. Alushoususillaan h\xc3\xa4n palasi kotiin, miss\xc3\xa4 h\xc3\xa4n sai vanhemmiltaan moitteet. Kerj\xc3\xa4l\xc3\xa4ispojan \xc3\xa4itikin saapui palauttamaan pukua. Pirandello tyrmistyi aikuisten tekopyhyydest\xc3\xa4. Merimiespuku on viattomuuden symboli h\xc3\xa4nen n\xc3\xa4ytelm\xc3\xa4ss\xc3\xa4\xc3\xa4n Vestige gli ignudi, Vaatettaa ne jotka ovat alasti. Pian Luigi osti \xc3\xa4idilt\xc3\xa4\xc3\xa4n saamillaan rahoilla arpoja ja antoi ne k\xc3\xb6yhille. Kerj\xc3\xa4l\xc3\xa4ispoika voitti Luigin antamalla arvalla pyhimyksen patsaan, mutta pappi julisti Luigin voittajaksi. Luigi itki ja huusi, ett\xc3\xa4 ei halua patsasta, mutta se tuotiin juhlasaattueessa kotiin. \xc3\x84iti ilmoitti, ett\xc3\xa4 he eiv\xc3\xa4t patsasta huoli. Tapauksen j\xc3\xa4lkeen Luigi ei astunut kirkkoon en\xc3\xa4\xc3\xa4 koskaan. H\xc3\xa4nen tuotannossaan papit esiintyv\xc3\xa4t aina negatiivisessa valossa. Pyhimyspatsaan tapaus on muokattuna h\xc3\xa4nen novellissaan Madonnina. _NEWLINE_Vuonna 1880 perhe muutti Palermoon, miss\xc3\xa4 Pirandello k\xc3\xa4vi koulunsa loppuun. Siell\xc3\xa4 Pirandello rakastui serkkuunsa, mutta suhteesta ei kuitenkaan tullut mit\xc3\xa4\xc3\xa4n. 1884 h\xc3\xa4n kirjautui Palermon yliopistoon. Is\xc3\xa4 vaati poikansa opiskelevan lakitiedett\xc3\xa4, mutta poika suoritti kirjallisuustieteen kursseja ja v\xc3\xa4hitellen lakiopinnot j\xc3\xa4iv\xc3\xa4t kokonaan pois. Seuraavana vuonna h\xc3\xa4n muutti Roomaan opiskellakseen filologiaa. Pirandello opiskeli Roomassa kaksi vuotta, kunnes riitaantui opettajansa kanssa. Vuonna 1886 h\xc3\xa4n siirtyi Bonnin yliopistoon opiskelemaan kirjallisuutta. On sanottu, ett\xc3\xa4 ilman kahta Saksassa vietetty\xc3\xa4 vuotta Pirandellosta ei olisi koskaan tullut kirjailijaa. Opiskelu Saksassa tutustutti h\xc3\xa4net saksalaiseen filosofiaan ja h\xc3\xa4nen silm\xc3\xa4ns\xc3\xa4 avautuivat sisilialaisen kulttuurin ongelmille. V\xc3\xa4it\xc3\xb6skirjansa, joka k\xc3\xa4sitteli Agrigenton murretta h\xc3\xa4n julkaisi vuonna 1891. H\xc3\xa4n ensimm\xc3\xa4inen runoteoksensa Mai Gioconda ilmestyi vuonna 1889.\n_START_SECTION_\nPerheongelmia ja luovuutta\n_START_PARAGRAPH_\nVuonna 1894 Pirandello solmi avioliiton is\xc3\xa4ns\xc3\xa4 suositteleman nuoren naisen Antonietta Portulanon kanssa. Antonietta oli ujo ja hiljainen ja varakkaan perheen tyt\xc3\xa4r. H\xc3\xa4n oli saanut niin vaatimattoman koulutuksen, ett\xc3\xa4 ei pystynyt vastaamaan tulevan miehens\xc3\xa4 kirjeisiin. Sulhasmies kirjoitti morsiamelleen koukeroisia kirjeit\xc3\xa4 Isosta ja Pienest\xc3\xa4 Min\xc3\xa4st\xc3\xa4 jotka asuivat h\xc3\xa4nen sis\xc3\xa4ll\xc3\xa4\xc3\xa4n, mutta k\xc3\xa4viv\xc3\xa4t kesken\xc3\xa4\xc3\xa4n katkeraa sotaa. Appiukko Calogero Portolano oli helposti suuttuva mies ja halusi yht\xc2\xb4\xc3\xa4kki\xc3\xa4 perua h\xc3\xa4\xc3\xa4t. Luigi joutui myym\xc3\xa4\xc3\xa4n nuoren parin kotiin hankitut huonekalut ja palauttamaan my\xc3\xb6t\xc3\xa4j\xc3\xa4israhat. Tuskastuttavan jahkailun j\xc3\xa4lkeen h\xc3\xa4\xc3\xa4t vietettiin lopulta vuonna 1894. Appiukon hahmo on ikuistettu Pirandellon Ruukku-novellin don Loll\xc3\xb2n hahmossa. Perheeseen syntyi kolme lasta: Stefano 1895, Rosalia 1897 ja Fausto 1899. Perheen talous oli tiukalla ja nuori aviomies hankki tuloja opettamalla italiaa tytt\xc3\xb6koulussa, kirjoittamalla novelleja, tekem\xc3\xa4ll\xc3\xa4 k\xc3\xa4\xc3\xa4nn\xc3\xb6ksi\xc3\xa4 ja perustamalla kirjallisuuslehden. _NEWLINE_Vuosi 1903 oli Pirandellolle katastrofaalinen. H\xc3\xa4n is\xc3\xa4ns\xc3\xa4 oli sijoittanut omansa ja Antoniettan varat kaivokseen Aragonassa. Tulva tuhosi kaivoksen ja perhe menetti varansa. Antonietta ei kest\xc3\xa4nyt tietoa, vaan sairastui psyykkisesti. Oireisiin kuului puoli vuotta kest\xc3\xa4nyt halvaus ja mustasukkaisuus sek\xc3\xa4 viha miehens\xc3\xa4 tytt\xc3\xb6oppilaita kohtaan. H\xc3\xa4n my\xc3\xb6s jatkuvasti ep\xc3\xa4ili, ett\xc3\xa4 h\xc3\xa4net yritet\xc3\xa4\xc3\xa4n myrkytt\xc3\xa4\xc3\xa4.  Pirandello joutui hankkimaan lis\xc3\xa4t\xc3\xb6it\xc3\xa4 toimeentulon varmistamiseksi ja hoitamaan iltaisin ja \xc3\xb6isin sairasta vaimoaan. Vaikeasta el\xc3\xa4m\xc3\xa4ntilanteesta huolimatta h\xc3\xa4n sai kirjoitetuksi vuonna 1904 omael\xc3\xa4m\xc3\xa4kerrallisen romaanin Il Fu Mattia Pascal joka oli suurmenestys. Seuraava romaani L\xc2\xb4eclusa ilmestyi 1908. Samana vuonna h\xc3\xa4nelt\xc3\xa4 ilmestyi my\xc3\xb6s esseekokoelma Arte e Scienza. Kokoelmaan kuului my\xc3\xb6s essee L \xc2\xb4umorismo. Esseen vuoksi Pirandello \xc3\xa4ityi v\xc3\xa4ittelyyn Benedetto Crocen kanssa. V\xc3\xa4ittelyn vuoksi miesten v\xc3\xa4lit katkesivat vuosikausiksi._NEWLINE_Ehk\xc3\xa4 omien el\xc3\xa4m\xc3\xa4nkokemusten vuoksi Pirandellon tuotannossa ei ole koskaan onnellista rakkautta. Matka-novellin Adriana ja Cesaren rakkaus saa lyhyen t\xc3\xa4yttymyksens\xc3\xa4 vain kuoleman johdosta. Novellin Seppele tohtori Cima on ainoa koko Pirandellon tuotannossa, josta tulee onnellinen. Lis\xc3\xa4ksi h\xc3\xa4nen henkil\xc3\xb6hahmonsa ovat jakautuneita kaksoispersoonallisuuksia ja h\xc3\xa4n kuvaa yleens\xc3\xa4kin etev\xc3\xa4sti mielisairautta.  Pirandellon tuotantoa v\xc3\xa4litt\xc3\xa4\xc3\xa4 my\xc3\xb6s n\xc3\xa4kemys el\xc3\xa4m\xc3\xa4n absurdista sattumanvaraisuudesta jota vastaan h\xc3\xa4nen henkil\xc3\xb6ns\xc3\xa4 kapinoivat. Kapinointi on kuitenkin turhaa ja vaihtoehtoina ovat joko sairastuminen, itsemurha, unelmat tai alistuminen. _NEWLINE_Kotiseutunsa Sisilian takapajuisuus ja taloudellinen kehittym\xc3\xa4tt\xc3\xb6myys oli Pirandellolle koko aikuisi\xc3\xa4n jatkuva huolen aihe. H\xc3\xa4n vaati kehityksen ja hyvinvoinnin jakamista my\xc3\xb6s kotiseudulleen. T\xc3\xa4st\xc3\xa4 huolimatta h\xc3\xa4n oli eritt\xc3\xa4in skeptinen kehitysuskoa julistaneen muotifilosofin Auguste Comten ajatuksille. _NEWLINE_Vuonna 1909 Pirandello julkaisi ensimm\xc3\xa4isen osan romaanistaan I vecchi e I giovani, joka kertoo Sisilian sorretuista ty\xc3\xb6l\xc3\xa4isist\xc3\xa4. Samana vuonna alkoi my\xc3\xb6s yhteisty\xc3\xb6 arvostetun sanomalehden, Corriere della Seran kanssa. Nimimerkkins\xc3\xa4 Paulo Post suojissa h\xc3\xa4n kirjoitti Italian tarvitsevan suuren kapteenin tulevaa sotaa ja nykyist\xc3\xa4 rauhaa varten. T\xc3\xa4llaisen h\xc3\xa4n kuvitteli my\xc3\xb6hemmin l\xc3\xb6yt\xc3\xa4neens\xc3\xa4 Mussolinissa.  Kotiel\xc3\xa4m\xc3\xa4ss\xc3\xa4 tilanne huononi Antoniettan sairauden muuttuessa entist\xc3\xa4 pahemmaksi. Antonietta oli vainoharhainen ja reagoi usein v\xc3\xa4kivaltaisesti. H\xc3\xa4n yritti murhata miehens\xc3\xa4 ja lapset jouduttiin l\xc3\xa4hett\xc3\xa4m\xc3\xa4\xc3\xa4n asumaan sukulaisten luokse. Vuonna 1919 Antonietta oli pakko l\xc3\xa4hett\xc3\xa4\xc3\xa4 mielisairaalaan, miss\xc3\xa4 h\xc3\xa4n joutui viett\xc3\xa4m\xc3\xa4\xc3\xa4n loppuel\xc3\xa4m\xc3\xa4ns\xc3\xa4. Pirandello uskoi ja toivoi loppuun asti, ett\xc3\xa4 puoliso palaisi terveen\xc3\xa4 kotiin._NEWLINE_Vuonna 1915 Pirandello tuomitsi ankarasti parhaillaan k\xc3\xa4ynniss\xc3\xa4 olleen ensimm\xc3\xa4isen maailmansodan. Se oli osa h\xc3\xa4nen ep\xc3\xa4luuloaan nykyaikaa ja teknologiaa kohtaan. Tuhoavan sodan taustalla olivat h\xc3\xa4nen mukaansa my\xc3\xb6s kapitalistisen ahneuden motiivit jotka h\xc3\xa4nen mukaansa ovat luoneet ihmisi\xc3\xa4 kitaansa ahmivia koneita.  Kirjoituksen taustana on n\xc3\xa4ht\xc3\xa4v\xc3\xa4 Pirandellon huoli pojastaan Stefanosta, joka oli mennyt sotaan vapaaehtoisena ja joutunut It\xc3\xa4valta-Unkarin sotavangiksi._NEWLINE_N\xc3\xa4ytelm\xc3\xa4n Kuusi roolia etsii tekij\xc3\xa4\xc3\xa4 ensi-ilta vuonna 1917 aiheutti tyrmistyst\xc3\xa4 ja yleis\xc3\xb6n keskuudessa k\xc3\xa4ynnistyi nyrkkitappelu. Aiheen n\xc3\xa4ytelm\xc3\xa4\xc3\xa4n h\xc3\xa4n sai omasta el\xc3\xa4m\xc3\xa4st\xc3\xa4\xc3\xa4n. N\xc3\xa4ytelm\xc3\xa4 edelsi absurdia ja eksistentialistista teatteria. N\xc3\xa4ytt\xc3\xa4m\xc3\xb6 on tyhj\xc3\xa4 ja n\xc3\xa4ytelm\xc3\xa4 k\xc3\xa4sittelee minuuden ongelmaa. Ihminen on kriittinen olento ja vastuussa itsest\xc3\xa4\xc3\xa4n. N\xc3\xa4yttelij\xc3\xa4t analysoivat rooliaan ja v\xc3\xa4itteliv\xc3\xa4t ohjaajan kanssa sanoen tiet\xc3\xa4v\xc3\xa4ns\xc3\xa4 paljon paremmin miten kuuluisi n\xc3\xa4ytell\xc3\xa4. Yleis\xc3\xb6n joukkoon oli sijoitettu n\xc3\xa4yttelij\xc3\xb6it\xc3\xa4 jotka lis\xc3\xa4siv\xc3\xa4t yleis\xc3\xb6n h\xc3\xa4mmentyneisyytt\xc3\xa4. _NEWLINE_Italian parlamenttiin pettynyt Pirandello kirjoitti siit\xc3\xa4 vuonna 1918 groteskin satiirin. Siin\xc3\xa4 h\xc3\xa4n esitt\xc3\xa4\xc3\xa4 parlamentaarikot moraalittomina opportunisteina joilta puuttuu kaikki kyky tehd\xc3\xa4 p\xc3\xa4\xc3\xa4t\xc3\xb6ksi\xc3\xa4. H\xc3\xa4n piti parlamentaarikkoja orankeina ja simpansseina, jotka matkivat toisiaan. Lopuksi h\xc3\xa4n toteaa kyvytt\xc3\xb6m\xc3\xa4n parlamentin johtavan ihmiset kaipaamaan maalle p\xc3\xa4\xc3\xa4tt\xc3\xa4v\xc3\xa4ist\xc3\xa4 ja autorit\xc3\xa4\xc3\xa4rist\xc3\xa4 johtajaa. _NEWLINE_Pirandello oli uskonnollinen, mutta antiklerikaari. H\xc3\xa4n piti el\xc3\xa4m\xc3\xa4\xc3\xa4 mysteerin\xc3\xa4. H\xc3\xa4n uskoi Jumalaan, mutta ei sellaiseen joka on kaukana taivaassa. Jumala oli h\xc3\xa4nelle Henki, joka asuu meiss\xc3\xa4 ihmisiss\xc3\xa4. H\xc3\xa4n uskoikin n\xc3\xa4kev\xc3\xa4ns\xc3\xa4 ymp\xc3\xa4rill\xc3\xa4\xc3\xa4n Hengen luomuksia, ei materiaa. Uskonnollinen tunne oli h\xc3\xa4nelle el\xc3\xa4m\xc3\xa4n laki, miss\xc3\xa4 mieless\xc3\xa4 h\xc3\xa4n muistutti ven\xc3\xa4l\xc3\xa4isi\xc3\xa4 kirjailijoita Tolstoita ja Dostojevski\xc3\xa4. H\xc3\xa4nen uskonsa oli dogmeista piittaamatonta uskoa el\xc3\xa4m\xc3\xa4\xc3\xa4n ja ihmisyyteen. Tekopyhille papeille Pirandello oli novelleissaan armoton ja h\xc3\xa4n kritisoi ronskisti my\xc3\xb6s hautajaisia. Avioliitto ja perhe est\xc3\xa4v\xc3\xa4t h\xc3\xa4nen mukaansa ihmist\xc3\xa4 toteuttamasta todellista luonnettaan. Silti monet h\xc3\xa4nen novelleistaan ovat tematiikaltaan kristillisi\xc3\xa4 ja puolustavat maan hiljaisia ja alistettuja.   Aikansa tieteisoptimismiin h\xc3\xa4n suhtautui skeptisesti. H\xc3\xa4nen mukaansa nykyaikainen filosofia ja tiede vaativat el\xc3\xa4m\xc3\xa4n mysteerist\xc3\xa4 luopumista.\n_START_SECTION_\nPirandello ja fasistit\n_START_PARAGRAPH_\nItalian fasistidiktaattorin, Benito Mussolinin politiikka oli Pirandellosta v\xc3\xa4line j\xc3\xa4hmettyneen todellisuuden murskaamiseen. Mussolini puolestaan kehui Pirandellon tehneen aina fasistista teatteria. Kun sosialistiministeri Matteotti murhattiin vuonna 1924, Pirandello ilmaisi sille tukensa liittym\xc3\xa4ll\xc3\xa4 fasistipuolueeseen. Fasistipuolueessa oli tosin henkil\xc3\xb6it\xc3\xa4, jotka olivat sit\xc3\xa4 mielt\xc3\xa4, ett\xc3\xa4 Pirandello ei olisi sopiva henkil\xc3\xb6 puolueen j\xc3\xa4seneksi.  Fasismin vastustajia h\xc3\xa4n h\xc3\xa4mmensi antamallaan lehtihaastattelulla, jossa vaati kansanedustajakamarin lakkauttamista ja sen korvaamista teknisist\xc3\xa4 asiantuntijoista ja virkamiehist\xc3\xa4 koostuvalla neuvostolla. Lis\xc3\xa4ksi lehdist\xc3\xb6\xc3\xa4 pit\xc3\xa4isi sensuroida ja politiikka puhdistettava turhasta puheesta. Jouduttuaan vastalauseiden kohteeksi Pirandello py\xc3\xb6rsi puheitaan ja sanoi halunneensa est\xc3\xa4\xc3\xa4 turhan vihan lietsonnan. _NEWLINE_Pirandello matkusti vuonna 1924 Yhdysvaltoihin esitelm\xc3\xb6im\xc3\xa4\xc3\xa4n. Esitelmiss\xc3\xa4\xc3\xa4n h\xc3\xa4n kumosi toistuvasti yhdysvaltalaisen yleis\xc3\xb6n mielipiteit\xc3\xa4 Mussolinista. H\xc3\xa4nen mielest\xc3\xa4\xc3\xa4n Mussolini ja fasismi vei Italian ty\xc3\xb6l\xc3\xa4iset kansallisen ja yhteiskunnallisen kehityksen tielle.  Vierailu Yhdysvaltoihin ei saanut jo entisest\xc3\xa4\xc3\xa4n omaan aikaansa skeptisesti suhtautunutta kirjailijaa vakuuttuneeksi modernisaation siunauksista. H\xc3\xa4nen mukaansa automatisaatio on ty\xc3\xb6nt\xc3\xa4nyt ihmiset syrj\xc3\xa4\xc3\xa4n ja tehnyt ihmisist\xc3\xa4 kollektiivisen mentaliteetin orjia. _NEWLINE_Fasismin ideologia ei kuitenkaan lopulta sopinut Pirandellolle. H\xc3\xa4n oli siihen aivan liian yksil\xc3\xb6keskeinen. H\xc3\xa4nen kuvaamansa tragediat ovat aina yksil\xc3\xb6n tragedioita. H\xc3\xa4n oli vakuuttunut ajatuksestaan, ett\xc3\xa4 my\xc3\xb6s kollektiiviset kapinat ovat yksil\xc3\xb6n murhen\xc3\xa4ytelm\xc3\xa4n peittely-yrityksi\xc3\xa4, H\xc3\xa4n alkoi olla jatkuvissa riidoissa fasistipuolueen johdon kanssa ja vuonna 1927 h\xc3\xa4n repi fasistipuolueen j\xc3\xa4senkirjan h\xc3\xa4mmentyneen puoluesihteerin edess\xc3\xa4. T\xc3\xa4m\xc3\xa4n j\xc3\xa4lkeen fasistisen Italian salainen poliisi OVRA valvoi Pirandelloa t\xc3\xa4m\xc3\xa4n kuolemaan saakka._NEWLINE_Vuonna 1929 Pirandello nimitettiin Italian akatemian j\xc3\xa4seneksi. Kafkamaisessa, vuonna 1934 ilmestyneess\xc3\xa4 novellissaan C`\xc3\xa9 qualcuno chi ride (Tuolla on joku joka nauraa) h\xc3\xa4n kritisoi totalitarismia ja Italian akatemiaa. Nobelin kirjallisuuden palkinto h\xc3\xa4nelle my\xc3\xb6nnettiin vuonna 1934. _NEWLINE_El\xc3\xa4m\xc3\xa4ns\xc3\xa4 viimeiset parikymment\xc3\xa4 vuotta Pirandello vietti matkustellen ymp\xc3\xa4ri Eurooppaa ja viett\xc3\xa4en aikaa my\xc3\xb6s Amerikassa. Amerikkaa h\xc3\xa4n k\xc3\xa4sitteli muutamassa novellissaan. Matkoillaan h\xc3\xa4n poti valtavaa koti-ik\xc3\xa4v\xc3\xa4\xc3\xa4 ja kirjoitteli sit\xc3\xa4 k\xc3\xa4sittelevi\xc3\xa4 kirjeit\xc3\xa4 lapsilleen. H\xc3\xa4nen el\xc3\xa4m\xc3\xa4npiirins\xc3\xa4 oli kapeutunut k\xc3\xa4sitt\xc3\xa4en l\xc3\xa4hinn\xc3\xa4 lapset ja n\xc3\xa4yttelij\xc3\xa4t\xc3\xa4r Marta Abban. Pirandellolla oli Marta Abbaan pitk\xc3\xa4, luultavasti t\xc3\xa4ysin platoninen suhde. Martan ja Stefano poikansa kanssa h\xc3\xa4n perusti vuonna 1925 Teatro d\xc2\xb4Arte di Roman. _NEWLINE_\xe2\x80\x9dNiin on jos silt\xc3\xa4 n\xc3\xa4ytt\xc3\xa4\xc3\xa4\xe2\x80\x9d on Pirandellon n\xc3\xa4ytelm\xc3\xa4n nimi, jota esimerkiksi Urho Kekkonen siteerasi.'